EXCLUSIV Dragnea s-a întâlnit la un restaurant cu ”omul sistemului” Gabriel Oprea pentru a discuta o posibilă alianța PSD – UNPR

Liviu Dragnea și Gabriel Oprea s-au întâlnit la un restaurant din Capitală pentru a discuta despre o posibilă alianță dintre PSD și UNPR, au declarat pentru G4Media.ro surse apropiate celor doi. Întâlnirea a avut loc joi, 8 noiembrie, la un restaurant al MAI de pe Știrbei Vodă, unde Gabriel Oprea și-a sărbatorit onomastica de sfinții Mihail și Gavril. După toate indiciile, ar fi unul și același restaurant spre care se îndrepta Oprea într-o seară din octombrie 2015 când polițistul Bogdan Gigină, care escorta pe motocicletă coloana fostului ministru de interne, a suferit un accident în urma căruia și-a pierdut viața.

Apropierea lui Dragnea de Gabriel Oprea ar avea ca scop, pe lângă calculele de ordin politic, și bunele relații pe care acesta le-a întreținut și încă le-ar avea cu ”statul paralel”, denunțat și atacat de liderul PSD de câte ori are ocazia. Pe de altă parte, Oprea se laudă cu voturile rezerviștilor din structurile militare. Și la începutul lui 2016, Liviu Dragnea a discutat cu Oprea despre o posibilă alianță cu UNPR, însă Oprea a decis atunci fuziunea cu PMP-ul lui Traian Băsescu, pe care a denunțat-o ulterior.

Potrivit surselor G4Media.ro, la întâlnirea Dragnea – Oprea de săptămâna trecută ar mai fi participat Codrin Ștefănescu și Marian Oprișan. De notat că Dragnea l-a acuzat pe Oprea la începutului anului în repetate rânduri că ar fi omului ”statului paralel” și a dezvăluit cum l-ar fi sunat pe generalul Coldea de față cu el.

După ce Codrin Ștefănescu i-a cerut la începutul lunii martie să dea explicații la Comisia de Control al SRI cu privire la evenimentele organizate de Serviciu la care a participat, Dragnea i-a răspuns ironic: ”Cred că domnul Codrin Ștefănescu poate să ceară aceste explicații de la camaradul lui, Gabriel Oprea, de la asociatul lui, Gabriel Oprea, care sigur n-are nicio legătură cu sistemul.”

După acest episod, Gabriel Oprea i-a amintit președintelui PSD, Liviu Dragnea, de susținerea pe care i-ar fi acordat-o în două momente importante ale carierei sale politice.

”În anul 2004, când eu eram ministrul administratiei publice, iar el preşedintele CJ Teleorman, Dragnea m-a rugat să îl ajut să devina şeful preşedintilor de Consilii Judetene din PSD. La acel moment, PSD câstigase preşedinţia a 17 Consilii Judeţene. Pentru ca m-a rugat să il ajut, m-am întalnit cu ei, în sediul din Ion Ionescu de la Brad si i-am convins să-l voteze. Asa a ajuns camaradul Liviu să fie şeful politic al preşedintilor CJ din partid (…) În anul 2015, a apelat din nou la sprijinul meu, de aceasta data din postura mea de presedinte al UNPR. M-a rugat să il ajut sa fie ales preşedintele PSD, în contextul in care Victor Ponta demisionase pe Facebook. A venit la un pahar de vin la UNPR, aşa cum ştie toată presa prezentă acolo şi m-a rugat să-l sprijin. Liviu a ajuns preşedintele PSD şi cu ajutorul meu şi sprijinul UNPR. Camaradul la nevoie se cunoaşte”, a scris Oprea pe Facebook în martie 2018.

În replică la postarea lui Oprea, Liviu Dragnea a declarat: ”Am citit acest editorial al domnului Oprea şi nu credeam că poate să facă o asemenea greşeală (…) Chiar nu înţeleg ce l-a apucat. Eu nu voiam să îmi aduc aminte de acel episod. E cam urât pentru dumnealui şi pentru SRI”.

Câteva zile mai târziu, Dragnea a dezvăluit că fostul lider al UNPR, Gabriel Oprea, i-a spus în 2015, după ce a discutat cu Florian Coldea la telefon în prezenţa sa, că Valeriu Zgonea trebuie să fie preşedinte al PSD după demisia lui Victor Ponta.

”Şi domnul Oprea mi-a zis: «am înţeles de la statul de drept că Zgonea trebuie sa fie numărul unu la partid şi tu numărul doi, eu cu tine o să conducem şi Zgonea o să fie aşa». I-am spus: «Gabi, nu ştiu ce ai înţeles tu, dar eu miercuri voi candida şi cred că voi fi ales preşedinte interimar al PSD». «Păi nu se poate, eu nu am înţeles asta». Şi pune mâna pe telefon şi sună la statul de drept. Nu ştiu ce îi spunea cel cu care vorbea, dar el îi spune «Liviu nu ştie nimic din ce mi-aţi spus voi mie, adică el candidează şi zice că va şi câştiga». Eu vin cu el la voi. Şi eu zic: «stai puţin, eu nu merg nicăieri, mi-ai zis că vrei să vorbim, am vorbit, ţi-am zis că o să candidez, cred că o să câştig, nu ştiu ce ai vorbit, cu cine ai vorbit». Mi-a zis că a vorbit cu Coldea la telefon„.

Amintim că PSD a înființat chiar o comisie de anchetă la începutul anului care a adoptat un raport cu privire la alegerile prezidențiale din 2009, după ce în presă a izbucnit așa numitul scandal al întâlnirii din ”sufrageria lui Oprea”. În noaptea de 16-17 noiembrie 2009, la întâlnire ar fi participat foștul șef al SRI, George Maior, fostul prim-adjunct SRI, Florian Coldea, fosta șefă DNA, Laura Codruţa Kovesi, jurnalistul Dan Andronic, fostul primar al sectorului 2, Niculae Onţanu şi Anghel Iordănescu.

La începutul lunii mai, procurorii DNA i-au trimis în judecată pe fostul vicepremier Gabriel Oprea şi pe administratorul firmei care a săpat groapa în care şi-a găsit sfârşitul motociclistul de la Rutieră. Ambii sunt acuzaţi de ucidere din culpă. În acelaşi dosar, procurorii au renunţat la acuzaţia de abuz în serviciu atât în cazul lui Gabriel Oprea, cât şi în cazul fostului procuror general Tiberiu Niţu. (Vezi aici integral comunicatul DNA)

Sursa Foto: Agerpres/ Autor: Liviu Șova